BODOLAND रादाब: मुसलपुर, 31 मे: मुलुकनांङैनो गोसारनाय कभित-19 आ सुबुं माहारिनि गोसोखौ समखिखांहोदों । थिक बे रोखोमैनो भारत हादरावबो कभित-19 पजितिभजों थैनायनि सुबुं अनजिमाया खम नंलिया । कभित-19 खौ होबथानो थाखाय सोरखारा साफ्रोमबो सुबुंनो भेकसिन होनायनिबो लाहार-फाहार खालामदों आरो भेकसिन होनाय हाबाफारिया दासिमबो सोलिगासिनो दं । थिक बे रोखोमैनो बाक्सा जिल्ला दुलाराय बर’ फरायसा आफादनि आफादगिरि उमेस दैमारि, गाहाइ नेहाथारि नन्देस्वर बर’ बिथांमोनजों लोगोसेनो जिल्ला एबसुनि बिबानगिरिफोरा जथाइयै कभित-19 नि रेपिड टेस्ट खालामजानायनि उनावनो मुसलपुर मिनि देहा फाहामसालियाव कभित-19 नि भेकसिनखौ लादों । जिल्ला एबसुनि बिबानगिरि बिथांमोनहा जथाइयै भेकसिन लाखांनायनि उनावनो फोरमायथिहरोदि कभित-19 नि गोसारनायखौ होबथानो थाखाय आरो बेनिफ्राय रैखाथि मोननो थाखाय साफ्रोमबो सुबुंयानो भेकसिन लानाय गोनांथि दं, कभित-19 नि भेकसिन लानाया गावखौ एसेबाबो रैखाथि होगोन, बेनिखायनो साफ्रोमबो सुबुंया भेकसिनखौ लानो नांगौ होनना फोरमायथियो । भेकसिन लायोब्ला खैफोद गोनां जागोन होनना माखासे सुबुंफोरा ससियेल मिडियाव बानसावनाय बाथ्राखौ नेवसिनानै जिल्ला एबसुनि गाहाइ नेहाथारि नन्देस्वर बर’ बिथांया बुंथियोदि बेफोरबादि बानसावनाय बाथ्राखौ फोथायनो नांङा आरो गावनि रैखाथिनि थाखाय भेकसिन लानायनि गोनांथि दं । लोगोसेनो कभित-19 सांग्रांथिनि थाखाय गोनांथि जायोब्ला रायजो राजाफोरनो जिल्ला एबसुआ मदद होनो अरायबो थियारि होनना दाजाबदेरो । मख’नो नांगोनदि आसाम सोरखारा साफ्रोमबो सुबुंखौ भेकसिन लानो हानायनि सुबिदा बादियै अनलाइननि राहा खालामना होदों । लोगोसेनो मददनि थाखाय जानबुं नाम्बार फोसावना होदों । बाक्सा जिल्लायाव कभित-19 भेकसिननि कन्ट्रल रुम नाम्बार हिसाबै 86380-63901, 8876280556 आरो 8638088059 नाम्बारखौ फोसावदों । मख’नो नांगोनदि जिल्लायाव कभित-19 नि पजितिभ मोननाय केसा खम जायाखै दासिम एक्टिभ केस हिसाबै 619 सुबुंयानो फाहामथाइ लाबाय दं बे हिसाबै जिल्लाआव कभित-19 नि बांलांनय रेत 1.45% जानानै दं ।